钦定古今图书集成/明伦汇编/皇极典/第204卷 > 《府僚重请笺》前人
## 钦定古今图书集成/明伦汇编/皇极典/第204卷 > 《府僚重请笺》前人

近以朝命蕴隆，冒奏丹诚，奉被还令，未蒙虚受，搢绅
颙颙，深所未达。盖闻“受金于府，通人之弘致；高蹈海
隅”，匹夫之小节。是以履承石而周公不以为疑，赠玉
璜而太公不以为让。况世哲继轨，先德在民，经纶草
昧，叹深微管。加以朱方之役，荆河是依，班师振旅，大
造王室。虽复累迹救宋，重胝从楚，居今观古，曾何足
“云！而惑甚盗钟，功疑不赏，皇天后土，不胜其酷。是以
玉马骏奔，表微子之去；金版出地，告龙逢之怨。”明公
据鞍辍哭，厉三军之志，独居掩涕，激义士之心。故能
使海若登祗，罄图效祉，山戎孤竹，束马景从，伐罪吊
民，匡时靖乱，匪叨天功，实勤濡足。且明公本自诸生，
取乐名教，道风素论，坐振雅俗，不习孙吴。遘兹神武，
驱尽诛之民，济必封之俗。龟玉不毁，谁之功欤，独为
君子，将使伊周何地？某等不达通变，实有愚诚，不任
悾款，棘心重谒。伏愿特膺典策，式副民望。